Liggame van vermiste kinders gevindArgieffoto: SAPD Die polisie is op die spoor van verdagtes nadat die liggame van twee kinders Saterdag vroegoggend aangetref is. Dít enkele ure nadat hul ma haar kinders in die vroeë oggendure as vermis aangemeld het. Brig. Mathapelo Peters, woordvoerder van die polisie, sê in ŉ verklaring ŉ vrou (24) het omstreeks 02:30 haar seun (6) en dogter (8) by die polisiestasie in Orange Farm in die suide van Johannesburg as vermis aangemeld. Die kinders is na bewering Vrydag omstreeks 19:00 vir die laaste keer gesien toe hulle van ŉ haarsalon huis toe gestap het. Die polisie het dadelik na die twee kinders begin soek waarna hulle omstreeks 05:00 vanoggend ŉ oproep ontvang het oor die liggaam van ŉ kind wat in ŉ straat aangetref is. Die polisie het ondersoek ingestel en ŉ tweede kind se liggaam is sowat 100 m daarvandaan aangetref. Albei kinders is op die toneel deur paramedici dood verklaar. Volgens Peters is die motief vir die dubbelmoord in dié stadium nog onduidelik. ŉ Nadoodse ondersoek sal gedoen word om die presiese oorsaak van die kinders se dood vas te stel. Die polisie doen ŉ beroep op mense om enige inligting rakende die moorde by die Stop Misdaadnommer, 08600 10111, aan te meld. “Die polisie doen ook ŉ beroep op ouers om die veiligheid van hul kinders te alle tye as prioriteit te stel en altyd bewus te wees van waar die kinders hulle bevind. Kinders moenie toegelaat word om snags in die strate te loop nie tensy hulle deur volwassenes vergesel word.”